
ΔΕΛΤΙΟ ΤΥΠΟΥ


Παρασκευή, 9 Οκτωβρίου 2025


Κατερίνα Καζάνη: «Η Εύβοια πρέπει επιτέλους να αντιμετωπιστεί ως αυτό που πραγματικά είναι: ένα νησί»

Την ανάγκη για μια ολοκληρωμένη εθνική νησιωτική πολιτική ανέδειξε η βουλευτής Εύβοιας του ΠΑΣΟΚ – Κινήματος Αλλαγής, Κατερίνα Καζάνη, κατά την ομιλία της στην Ολομέλεια της Βουλής, στη συζήτηση του νομοσχεδίου του Υπουργείου Ναυτιλίας και Νησιωτικής Πολιτικής.
Η κ. Καζάνη επισήμανε ότι τα λιμάνια δεν αποτελούν απλώς επιχειρήσεις, αλλά κρίσιμες υποδομές για τη συνδεσιμότητα, την τοπική οικονομία και την ανάπτυξη. Αναφερόμενη στις προβλέψεις του νομοσχεδίου για τους Οργανισμούς Λιμένων, τόνισε την ανάγκη να υπάρχουν σαφείς κανόνες, διαφάνεια και ισχυρή δημόσια εποπτεία, ώστε οι όποιες αλλαγές να μη μετακυλίονται τελικά στο κόστος μετακίνησης των πολιτών.
Ιδιαίτερη έμφαση έδωσε στη σημασία του λιμένα Χαλκίδας, ενώ αναφέρθηκε στις σημαντικές εκκρεμότητες των λιμενικών υποδομών της Εύβοιας: στο Master Plan του λιμένα Κύμης, στη μεταφορά του λιμένα Νέων Στύρων, στον εκσυγχρονισμό του λιμένα Μαρμαρίου, στη μαρίνα των Ροβιών και στην ολοκλήρωση των παρεμβάσεων στα 12 αλιευτικά καταφύγια του ΟΛΝΕ.
Η βουλευτής στάθηκε ιδιαίτερα στις ακτοπλοϊκές ανάγκες της Εύβοιας, επισημαίνοντας ότι για πολλούς κατοίκους της Βόρειας και της Νότιας Εύβοιας τα πορθμεία αποτελούν αναγκαίο μέσο καθημερινής μετακίνησης και όχι επιλογή. Ζήτησε την ενίσχυση της σύνδεσης του Μαντουδίου με τις Βόρειες Σποράδες, την αξιοποίηση του Πευκίου για νέες συνδέσεις και την αντιμετώπιση του υψηλού κόστους των ναύλων.
Για τη Σκύρο, επανέφερε την ανάγκη απόκτησης πλωτού ασθενοφόρου, λόγω των περισσότερων από 100 διακομιδών ασθενών ετησίως, ενώ υπογράμμισε ότι το νησί δεν πρέπει να εξαιρείται από πολιτικές ουσιαστικής νησιωτικής στήριξης.
Στο πλαίσιο αυτό, αναφέρθηκε στις δύο τροπολογίες που κατέθεσε το ΠΑΣΟΚ. Η πρώτη προβλέπει την επέκταση των μειωμένων συντελεστών ΦΠΑ σε όλα τα νησιά με πληθυσμό έως 3.100 κατοίκους, συμπεριλαμβανομένης της Σκύρου. Η δεύτερη αφορά την έκτακτη ενίσχυση των αλιέων για το αυξημένο κόστος των καυσίμων.
«Η νησιωτικότητα δεν είναι ένας χαρακτηρισμός στον χάρτη. Είναι αυξημένο κόστος, απόσταση και δυσκολότερη πρόσβαση στην υγεία, την εκπαίδευση και τις υπηρεσίες», τόνισε η Κατερίνα Καζάνη, επισημαίνοντας ότι η Εύβοια εξακολουθεί να εξαιρείται από το Μεταφορικό Ισοδύναμο, ενώ ακόμη και τα αθλητικά της σωματεία δεν αναγνωρίζονται ως νησιωτικά.
Κλείνοντας, υπογράμμισε την ανάγκη για έναν συνολικό εθνικό σχεδιασμό για τα λιμάνια, τις ακτοπλοϊκές συνδέσεις και τις υποδομές, ώστε η νησιωτικότητα να πάψει να αποτελεί παράγοντα αποκλεισμού και να μετατραπεί σε πραγματικό αναπτυξιακό πλεονέκτημα για την Εύβοια, τη Σκύρο και κάθε ελληνικό νησί.

